Document ID: 32008D0111

ΑΠΌΦΑΣΗ ΤΗΣ ΕΠΙΤΡΟΠΉΣ
της 7ης Δεκεμβρίου 2007
για την ίδρυση του Συμβουλίου του Ευρωπαϊκού Χώρου Έρευνας
(2008/111/ΕΚ, Ευρατόμ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη για την ίδρυση της Ευρωπαϊκής Κοινότητας Ατομικής Ενέργειας,
Εκτιμώντας τα ακόλουθα:
(1)
Με την απόφαση 2001/531/ΕΚ, Ευρατόμ της Επιτροπής (1) συστάθηκε ευρωπαϊκή συμβουλευτική επιτροπή για την έρευνα με σκοπό να εξετάζει γενικά ζητήματα που έχουν σχέση με την πολιτική έρευνας.
(2)
Λαμβανομένων υπόψη των νέων προκλήσεων που συνδέονται με την έρευνα, η Επιτροπή, στην Πράσινη Βίβλο της με τίτλο «Ευρωπαϊκός Χώρος Έρευνας: Νέες προοπτικές» (2), εξέτασε το ενδεχόμενο μεταρρύθμισης της ευρωπαϊκής συμβουλευτικής επιτροπής για την έρευνα κατά τρόπο ώστε να ενισχυθεί ο ρόλος της στην υλοποίηση του Ευρωπαϊκού Χώρου Έρευνας και να καταστεί η λειτουργία της ομάδας αυτής πιο ευέλικτη και αποτελεσματική.
(3)
Επομένως, είναι σκόπιμο να συσταθεί μια νέα ομάδα εμπειρογνωμόνων σε θέματα ευρωπαϊκής πολιτικής έρευνας και τεχνολογικής ανάπτυξης και να καθοριστούν τα καθήκοντα και η δομή της.
(4)
Η ομάδα θα συμβουλεύει την Επιτροπή επί θεμάτων σχετικών με την υλοποίηση του Ευρωπαϊκού Χώρου Έρευνας, λαμβάνοντας υπόψη τους στόχους που καθορίζονται στην Πράσινη Βίβλο «Ευρωπαϊκός Χώρος Έρευνας: Νέες προοπτικές» της Επιτροπής.
(5)
Η ομάδα θα υποστηρίζει την Επιτροπή στις προσπάθειες επίτευξης των στόχων που ορίζονται στην απόφαση 2006/970/Ευρατόμ του Συμβουλίου, της 18ης Δεκεμβρίου 2006, για το έβδομο πρόγραμμα-πλαίσιο δραστηριοτήτων πυρηνικής έρευνας και κατάρτισης (2007 έως 2011) της Ευρωπαϊκής Κοινότητας Ατομικής Ενέργειας (Ευρατόμ) (3), και στην απόφαση 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Συνεργασία» για την εκτέλεση του έβδομου προγράμματος-πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (4).
(6)
Η ομάδα θα πρέπει να απαρτίζεται από ειδικούς προερχόμενους από την επιστημονική κοινότητα, τη βιομηχανία, τον τομέα των υπηρεσιών και τους κοινωνικούς φορείς.
(7)
Θα πρέπει να καθορισθούν κανόνες σχετικά με την αποκάλυψη πληροφοριών από τα μέλη της νέας ομάδας, με την επιφύλαξη των κανόνων περί ασφάλειας που προσαρτήθηκαν στον εσωτερικό κανονισμό της Επιτροπής με την απόφαση 2001/844/ΕΚ, ΕΚΑΧ, Ευρατόμ (5).
(8)
Τα δεδομένα προσωπικού χαρακτήρα που αφορούν τα μέλη της ομάδας πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (6).
(9)
Είναι σκόπιμο να οριστεί περίοδος εφαρμογής της παρούσας απόφασης. Η Επιτροπή θα εξετάσει σε εύθετο χρόνο τη σκοπιμότητα παράτασης.
(10)
Η απόφαση 2001/531/ΕΚ, Ευρατόμ θα πρέπει να αντικατασταθεί από την παρούσα απόφαση,
ΑΠΟΦΑΣΙΖΕΙ:
Άρθρο 1
Συμβούλιο του Ευρωπαϊκού Χώρου Έρευνας
Ιδρύεται, από την 1η Μαρτίου 2008, το Συμβούλιο του Ευρωπαϊκού Χώρου Έρευνας, καλούμενο στο εξής «Συμβούλιο».
Άρθρο 2
Καθήκοντα
1. Τα καθήκοντα του Συμβουλίου είναι τα ακόλουθα:
α)
συμβουλεύει την Επιτροπή ως προς την υλοποίηση του Ευρωπαϊκού Χώρου Έρευνας·
β)
γνωμοδοτεί επί της υλοποίησης του Ευρωπαϊκού Χώρου Έρευνας, κατόπιν αιτήματος της Επιτροπής ή με δική του πρωτοβουλία·
γ)
υποβάλλει στην Επιτροπή ετήσια έκθεση σχετικά με την τρέχουσα κατάσταση του Ευρωπαϊκού Χώρου Έρευνας.
2. Το Συμβούλιο ενημερώνεται τακτικά για τις σχετικές εξελίξεις και δράσεις.
3. Κατόπιν επισήμου αιτήματος του Συμβουλίου, οι υπηρεσίες της Επιτροπής του παρέχουν γραπτά σχόλια σχετικά με τις γνώμες ή τις συμβουλές που αυτό έχει διατυπώσει. Οι υπηρεσίες της Επιτροπής μπορούν επίσης να του διαβιβάζουν τακτικά πληροφορίες σχετικά με τις ενδεχόμενες συνακόλουθες δράσεις.
4. Το Συμβούλιο γνωμοδοτεί εντός των χρονικών προθεσμιών που ορίζει η Επιτροπή.
Άρθρο 3
Διαβούλευση
1. Η Επιτροπή μπορεί να ζητεί τη γνώμη του Συμβουλίου για οποιοδήποτε ζήτημα σχετικό με την υλοποίηση του Ευρωπαϊκού Χώρου Έρευνας.
2. Ο πρόεδρος του Συμβουλίου μπορεί να προτρέπει την Επιτροπή να ζητεί τη γνώμη της ομάδας για ένα συγκεκριμένο ζήτημα.
Άρθρο 4
Σύνθεση - Διορισμός μελών
1. Το Συμβούλιο απαρτίζεται από 22 μέλη εκπροσωπούντα την επιστημονική κοινότητα, τη βιομηχανία και την κοινωνία των πολιτών.
2. Τα μέλη του Συμβουλίου διορίζονται από την Επιτροπή. Σε όλα τα στάδια της διαδικασίας επιλογής και διορισμού πρέπει να εφαρμόζονται τα ακόλουθα κριτήρια:
-
πείρα στο σχεδιασμό και την εφαρμογή ερευνητικής πολιτικής,
-
αριστεία στον τομέα της έρευνας ή/και της διαχείρισης της έρευνας,
-
συμβουλευτική πείρα σε ευρωπαϊκό ή διεθνές επίπεδο,
-
ισορροπία μεταξύ των επιστημονικών και τεχνολογικών κλάδων συμπεριλαμβάνοντας άτομα με ειδική πανεπιστημιακή-βιομηχανική πείρα,
-
γεωγραφική ισορροπία, λαμβάνοντας υπόψη τις συνδεδεμένες με τα προγράμματα-πλαίσια χώρες,
-
ισόρροπη εκπροσώπηση των δύο φύλων.
3. Οι υποψήφιοι που κρίνονται κατάλληλοι να καταστούν μέλη του Συμβουλίου, αλλά δεν διορίζονται, δύναται να εγγραφούν σε εφεδρικό κατάλογο, τον οποίο μπορεί να χρησιμοποιεί η Επιτροπή για το διορισμό αντικαταστατών.
4. Τα μέλη διορίζονται από την Επιτροπή υπό την προσωπική τους ιδιότητα και καλούνται να παρέχουν συμβουλές στην Επιτροπή ανεξάρτητα από οποιαδήποτε εξωτερική επιρροή.
5. Τα μέλη ενημερώνουν την Επιτροπή εν ευθέτω χρόνω σχετικά με οποιαδήποτε σύγκρουση συμφερόντων ενδέχεται να υπονομεύσει την αντικειμενικότητά τους.
6. Τα μέλη διορίζονται για τετραετή ανανεώσιμη θητεία και ασκούν τα καθήκοντά τους έως ότου αντικατασταθούν σύμφωνα με την παράγραφο 7 ή έως ότου λήξει η θητεία τους.
7. Τα μέλη της ομάδας δύναται να αντικατασταθούν για την εναπομένουσα περίοδο της θητείας τους στις εξής περιπτώσεις:
α)
εφόσον το μέλος παραιτηθεί·
β)
εφόσον το μέλος δεν είναι πλέον σε θέση να συμβάλει αποτελεσματικά στις εργασίες της ομάδας·
γ)
εφόσον το μέλος δεν πληροί τις προϋποθέσεις του άρθρου 287 της συνθήκης·
δ)
όταν, κατά παράβαση των διατάξεων της παραγράφου 4, το μέλος δεν ενεργεί ανεξάρτητα από εξωτερικές επιρροές·
ε)
εφόσον, κατά παράβαση των διατάξεων της παραγράφου 5, το μέλος δεν ενημέρωσε την Επιτροπή εν ευθέτω χρόνω σχετικά με σύγκρουση συμφερόντων.
8. Τα ονόματα των μελών δημοσιεύονται στον δικτυακό τόπο της Γενικής Διεύθυνσης Έρευνας.
Η συλλογή, η επεξεργασία και η δημοσίευση των ονομάτων των μελών πραγματοποιούνται σύμφωνα με τις διατάξεις του κανονισμού (ΕΚ) αριθ. 45/2001.
Άρθρο 5
Λειτουργία
1. Το Συμβούλιο εκλέγει, με απλή πλειοψηφία, έναν πρόεδρο και δύο αντιπροέδρους μεταξύ των μελών του.
Ο πρόεδρος και οι δύο αντιπρόεδροι αποτελούν το προεδρείο του Συμβουλίου. Το προεδρείο οργανώνει τις εργασίες του Συμβουλίου.
2. Το Συμβούλιο δύναται, με τη συγκατάθεση της Επιτροπής, να συστήσει υποομάδες για την εξέταση ειδικών θεμάτων σύμφωνα με τους όρους αναφοράς που καταρτίζονται από την ομάδα. Οι εν λόγω υποομάδες διαλύονται αμέσως μετά την εκπλήρωση των καθηκόντων τους.
3. Η Επιτροπή δύναται να ζητήσει από εμπειρογνώμονες ή παρατηρητές με ειδίκευση σε ένα θέμα της ημερήσιας διάταξης να συμμετάσχουν στις εργασίες του Συμβουλίου ή στις συζητήσεις ή στις εργασίες μιας υποομάδας εάν, κατά τη γνώμη της Επιτροπής, αυτό είναι απαραίτητο ή χρήσιμο.
4. Οι πληροφορίες που λαμβάνονται στο πλαίσιο της συμμετοχής στις συζητήσεις ή τις εργασίες του Συμβουλίου ή μιας υποομάδας δεν επιτρέπεται να κοινολογηθούν εάν, κατά τη γνώμη της Επιτροπής, οι συγκεκριμένες πληροφορίες αφορούν εμπιστευτικά θέματα.
5. Το Συμβούλιο και οι υποομάδες του συνεδριάζουν κατά κανόνα σε χώρους της Επιτροπής και σύμφωνα με τις διαδικασίες και το χρονοδιάγραμμα που αυτή έχει ορίσει. Η Επιτροπή παρέχει γραμματειακές υπηρεσίες. Στις συνεδριάσεις του Συμβουλίου και των υποομάδων του δύναται να παρίστανται αντιπρόσωποι της Επιτροπής.
6. Το Συμβούλιο εγκρίνει τον εσωτερικό κανονισμό του βάσει σχεδίου που υποβάλλει η Επιτροπή.
7. Η Επιτροπή δύναται να δημοσιεύει ή να τοποθετεί στο Διαδίκτυο, στην αυθεντική γλώσσα του εκάστοτε εγγράφου, περιλήψεις, συμπεράσματα ή επιμέρους συμπεράσματα ή έγγραφα εργασίας του Συμβουλίου.
Άρθρο 6
Επιστροφή εξόδων
Η Επιτροπή καλύπτει τα έξοδα ταξιδίου και, κατά περίπτωση, τα έξοδα διαμονής των μελών, εμπειρογνωμόνων και παρατηρητών που συνδέονται με δραστηριότητες του Συμβουλίου, με βάση τους κανόνες της Επιτροπής που ισχύουν σε θέματα αποζημίωσης εξωτερικών εμπειρογνωμόνων.
Τα μέλη του Συμβουλίου, τα μέλη των υποομάδων του, οι εμπειρογνώμονες και οι παρατηρητές δεν αμείβονται για τις υπηρεσίες που παρέχουν.
Τα έξοδα συνεδριάσεων καλύπτονται εντός των ορίων του ετήσιου προϋπολογισμού που διατίθεται στην ομάδα από την αρμόδια υπηρεσία της Επιτροπής.
Άρθρο 7
Κατάργηση
Η απόφαση 2001/531/ΕΚ, Ευρατόμ καταργείται.
Άρθρο 8
Λήξη ισχύος
Η ισχύς της παρούσας απόφασης λήγει στις 29 Φεβρουαρίου 2012.
Βρυξέλλες, 7 Δεκεμβρίου 2007.

Labels: 12
7
15